OpenLLM-France/wikimedia huggingface dataset:
# Un drama total

Un drama total (títol original: Total Drama) és una sèrie de televisió d'animació que es va estrenar el 8 de juliol del 2007 al Canadà, a Teletoon, i l'11 d'abril del 2010 a Catalunya, al Canal Super3. És una paròdia dels reality shows de supervivència, en què 22 adolescents han de passar diverses setmanes en una illa deserta. La primera temporada té 27 episodis de 22 minuts i un especial de 44.
La sèrie té cinc temporades i dos spin-off: Un drama total d'illa (2007), Un drama total, acció! (2009), Un drama total: la gira mundial (2010), Un drama total: la revenja de l'illa (2012), Un drama total: els cracs i Un drama total a l'Illa Pahkitew (2014), l'spin-off, Un drama total presenta: La cursa absurda (2015) i l'spin-off, Un dramarama total (2018-2023)

## Argument

En la primera temporada, vint-i-dos adolescents arriben al Camp Wawanakwa, situat en una illa inhòspita a Ontario (Canadà). Participen en competicions i reptes diversos per evitar ser nominats pels seus companys i expulsats del campament. El guanyador del reality rebrà un premi de cent mil de dòlars. Al principi de la temporada, els nois són dividits en dos equips: els Gòfers Xiscladors i les Perques Assassines. En cada episodi, els equips participen en un repte en què un o més concursants poden guanyar la immunitat.

## Episodis

| | Temporada | Episodis | Emissió original | Emissió original |
| | Temporada | Episodis | Estats Units | Catalunya |
| 1 | Un drama total d'illa | 27 | 8 de juliol del 2007 a 29 de novembre del 2008 | 11 d'abril del 2010 a 10 d'octubre del 2010 |
| 2 | Un drama total, acció! | 27 | 11 de gener del 2009 a 10 de juny del 2010 | 17 d'octubre del 2010 a 02 de juny de 2011 |
| 3 | Un drama total: la gira mundial | 26 | 10 de juny del 2010 a 24 d'abril del 2011 | 3 de juny del 2011 a 22 de juny del 2011 |
| 4 | Un drama total: la revenja de l'illa | 13 | 5 de gener del 2012 a 12 d'abril del 2012 | 25 de juny del 2012 a 03 de juliol del 2012 |
| 5 | Un drama total: Els cracs / Un drama total a l'illa de Pahkitew | 26 | 9 de gener del 2014 a 20 de novembre del 2014 | 5 de juny de 2019 a 15 de juliol de 2019 |
| Spin-off | Un drama total presenta: La cursa absurda | 26 | 7 de setembre de 2015 a 9 d'octubre de 2015 | 16 de juliol de 2019 a 20 d'agost de 2019 |
| Spin-off | Un dramarama total | 151 | 1 de setembre de 2018 a 22 de juliol de 2022 | 12 de setembre de 2019 a 11 de juliol de 2022 |

## Referències

* 1 2 «Apunts de programació». Avui, 11-04-2010, p. 55 [Consulta: 8 gener 2019].
* 1 2 «Un drama, drama, drama, drama total d'illa». Regió7, 10-10-2010 [Consulta: 8 gener 2019].
* ↑ «Tercera temporada de la sèrie "Un drama total"». CCMA, 01-06-2011 [Consulta: 8 gener 2019].
# Ulus

Ulus és un semt (barri) d'Ankara, la capital de Turquia. Es troba al districte Altındağ, en el nucli antic d'Ankara.

## Edificis

Tant els primers dos edificis del parlament turc (avui museus) com l'oficina central del Govern de la província d'Ankara (Ankara Valiliği) estan situats a Ulus. L'edifici de l'Ajuntament d'Ankara a Ulus ja no s'utilitza i està sent restaurat. Atès que és el nucli antic de la capital, l'Òpera d'Ankara, el primer hotel gran de la ciutat, l'Ankara Palas, i diversos museus com ara Devlet Resim ve Heykel Müzesi (Museu Estatal de Pintura i Escultura, que utilitzen l'edifici central original dels Türk Ocakları) i el Museu de Civilitzacions es troben a Ulus. Temples històrics com ara el d'Augustus (i el Monumentum Ancyranum), les mesquites Arslanhane (del segle xiii) i Hacı Bayram (del segle xv) o l'única activa (restaurada a 1994) Sinagoga d'Ankara, així com la Azize Tereza Katolik Kilisesi (Església Catòlica Santa Teresa), una de les dues esglésies catòliques d'Ankara, estan situades en o a prop d'Ulus. Una altra mesquita, ordenada per Hürrem Sultan i construïda per Mimar Sinan, prop del Mercat Central d'Ulus (Ulus Hali), va ser destruïda en un foc al segle xvii i posteriorment restituïda, però va desaparèixer del tot en la dècada del 1940.

## Notes

* ↑ L'ajuntament metropolità té un nou edifici al districte de Yenimahalle construït en l'espai on abans havia el terminal de busos interciutats, fins al fin del segle xx.
* ↑ A Turquia, els "semt" no tenen fronteres definides. Per això moltes vegades un lloc pot ser considerat en un o altre barri dependent de les persones.

## Referències

* ↑ http://www.anadolumedeniyetlerimuzesi.gov.tr/TR,77835/augustus-tapinagi.html
* ↑ http://www.salom.com.tr/haber-93134-anadoludaki_yahudi_cemaatleri.html
* ↑ Yaron Ben-Naeh. Jews in the Realm of the Sultans: Ottoman Jewish Society in the Seventeenth Century. Mohr Siebeck, 2008, p. 227–. ISBN 978-3-16-149523-6.
* ↑ http://www.hurriyet.com.tr/kurulus-hedefi-kuzeyin-gelismesi-40424187

## Vegeu també

* Boğaziçi Lokantası (un restaurant famós de cuina turca a Ulus)

## Enllaços externs

* Banys romans a Ulus (anglès)
# Club Bàsquet Olot

El Club Bàsquet Olot (abreujat CB Olot) és una entitat esportiva de la ciutat gironina d'Olot, a Catalunya, dedicada a la pràctica del bàsquet. Des de 2020 el seu president és Miquel Palma, qui substitueix l'anterior presidenta, Gemma Prat.

## Història

El Club Bàsquet Olot es va fundar l'any 1972, igual que els clubs de bàsquet de la ciutat d'Olot del Centre Catòlic, l'Orfeó Popular Olot o el SEPO. El primer president del club va ser Jaume Turró. L'Escola Pia d'Olot va cedir les seves instal·lacions al CB Olot perquè se celebressin partits, entrenaments i altres actes, que es van utilitzar durant 6 anys jugant. La federació gironina va celebrar el naixement del nou club amb un torneig a les pistes de l'Escola Pia. Entre els equips estaven el CB Blanes, el CB Adepaf de Figueres i el mateix CB Olot. El 13 de desembre de 1997 es va celebrar el 25 aniversari de la fundació del club. I durant el 2022 se celebra el 50è aniversari de la institució, que ha presentat una renovació d'imatge amb motiu de l'efemèride
Al llarg de la seva història, el CB Olot ha utilitzat els Patis de l'Escola Pia d'Olot (1972-1978) i el Pavelló Municipal d'Esports d'Olot (1978-Present), que comparteix amb altres clubs com el Club Patinatge Artístic Olot o el Club Patí Hoquei Olot. Van ser inaugurats l'any 1978 amb un partit entre l'FC Barcelona i una selecció catalana de jugadors de primera divisió, la majoria de la Penya.

## Referències

* ↑ Technologies, iDisc Information. «El Club Bàsquet Olot celebra els seus 50 anys amb un canvi d'imatge». [Consulta: 9 juny 2022].
* ↑ «Gemma Prat deixa la presidència del CB Olot després de vuit anys i Miquel Palma la substitueix » Ràdio Olot». [Consulta: 9 juny 2022].
* ↑ admin. «Organigrama – Club Bàsquet Olot». [Consulta: 9 juny 2022].

## Enllaços externs

* Pàgina web oficial del CB Olot (en català)
# Collonges-et-Premières

Collonges-et-Premières és un municipi francès situat al departament de la Costa d'Or i a la regió de Borgonya - Franc Comtat. Es crea el 28 de febrer de 2019, amb l'estatus de municipi nou, a partir de la fusió de Collonges-lès-Premières i Premières, que esdevenen municipis delegats.
# Axis mundi

Axis mundi és l'expressió que designa el centre del món en la concepció de la mitologia, usualment representat per un element natural destacable. Aquest lloc és sagrat i de contingut altament simbòlic. En aquest, un element vertical exerceix de connexió entre la terra i el cel (una derivació posterior d'aquesta idea d'unió es troba en els campanars i minarets).
L′'axis mundi pot ser un punt sagrat on s'ha construït un temple per venerar-lo, com passa amb La Meca (amb l'obligació de pelegrinar-hi per als musulmans) o el mont del Temple.
També pot ser un arbre, com l'Yggdrasil nòrdic, l'arbre de la vida oriental o el del Bé i del Mal en la Bíblia. Les arrels estan sota terra i les fulles s'eleven cap al cel, reforçant el paral·lelisme amb l'eix vertical d'unió. L'arbre de Nadal, font de regals i veneració amb ornaments, és una resta d'aquests mites primitius.
En la cultura xinesa pren la forma de pilars que uneixen Terra i Cel.
En moltes cultures apareix una muntanya sagrada, com el mont Fuji japonès, el Kunlun xinès o les Black Hills per als sioux. Sovint, als seus cims viuen els déus, com a l'Olimp grec. La piràmide és la construcció artificial que imita aquesta muntanya o nexe, i com a tal apareix en els pobles maia i egipci. El tòtem indi també hereta aquesta verticalitat ritual.
L'arquitectura moderna sovint ha intentat crear nous símbols que actuïn com a centres de la comunitat, amb edificis singulars que destaquen de la resta, com els gratacels (que també pugen cap al cel).

## Referències

* ↑ Mircea Eliade (tr. Philip Mairet). 'Symbolism of the Centre' in Images and Symbols." Princeton, 1991.
* ↑ Arbre de Nadal
# Xaparrillo

Xaparrillo (?,?) fou un compositor català que visqué al segle xix.
Es conserva una missa de Rèquiem a 3 veus del darrer quart del segle xix que es pot trobar a l’arxiu de la Catedral-Basílica del Sant Esperit de Terrassa. En el títol hi és afegit "y el celeberrimo/ Dr Mostaza" amb una lletra més petita i a la signatura hi posa "C. de Gotholaunia". Sembla que es tractin de pseudònims.

## Referències

* ↑ «Requiem». [Consulta: 29 desembre 2020].
# Trolls 2: Gira mundial

Trolls 2: Gira mundial (títol original en anglès, Trolls World Tour) és una pel·lícula de comèdia musical animada per ordinador estatunidenca del 2020 produïda per DreamWorks Animation i distribuïda per Universal Pictures, basada en els ninots de trol creats per Thomas Dam. És la seqüela de Trolls (2016) i la segona entrega de la franquícia. Va ser dirigida per Walt Dohrn i codirigida per David P. Smith (en el seu debut com a director), a partir d'un guió de Maya Forbes, Wallace Wolodarsky, Elizabeth Tippet, i l'equip de guió de Jonathan Aibel i Glenn Berger, i una història dels mateixos Aibel i Berger. La pel·lícula compta amb un repartiment coral que inclou les veus originals en anglès d'Anna Kendrick, Justin Timberlake, Rachel Bloom, James Corden, Ron Funches, Kelly Clarkson, Anderson .Paak, Sam Rockwell, George Clinton i Mary J. Blige. La pel·lícula segueix la reina Poppy i en Branch mentre descobreixen diverses tribus de trols més que representen gèneres musicals diferents del seu. Els problemes sorgeixen quan la tribu Reina del Rock planeja enderrocar els gèneres musicals estrangers per unir els trols sota la música rock. S'ha doblat i subtitulat al català.
El febrer de 2017 es va anunciar una seqüela de Trolls, amb Kendrick i Timberlake tornant als seus papers. Els germans podcasters McElroy van començar a fer campanya per a participar en la pel·lícula el març de 2017, i DreamWorks Animation va confirmar el setembre de 2018 que farien un cameo. Gran part del nou repartiment es va signar des del maig del 2018 fins al juny del 2019. L'animació personalitzada per promocionar la pel·lícula va ser proporcionada per Minimo VFX i Jellyfish Pictures.
Trolls 2: Gira mundial es va estrenar als Estats Units en un nombre limitat de sales el 10 d'abril de 2020 a causa de la pandèmia de la COVID-19 i es va estrenar simultàniament a la carta. AMC Theatres va anunciar posteriorment que ja no distribuirien les pel·lícules de l'estudi, tot i que això es va revertir després que AMC i Universal acordessin un nou contracte. Igual que la seva predecessora, la pel·lícula va rebre crítiques generalment positives.

## Referències

* ↑ «Trolls 2: Gira mundial». Goita què fan, ara!. [Consulta: 13 setembre 2023].
* ↑ AMC bans Universal films from its theaters over Trolls World Tour Arxivat 2020-12-17 a Wayback Machine. CNN, April 29, 2020
* ↑ AMC, largest cinema chain in US, announces boycott of Universal Arxivat 2020-12-08 a Wayback Machine. theguardian.com April 29, 2020
* ↑ Universal and AMC are quarreling: What it says about Hollywood Arxivat 2020-10-15 a Wayback Machine. cnbc.com April 30, 2020
* ↑ ; Rubin, Rebecca «Universal, AMC Theatres Forge Historic Deal Allowing Theatrical Releases to Debut on Premium VOD Early». , 28-07-2020 [Consulta: 29 juliol 2020].
# Chūbu

Chūbu (中部地方 en japonès; Chūbu-chihō Hepburn, Tyûbu-tihô Kunrei-shiki) és la regió central de l'illa de Honshu, la principal illa del Japó. És entre les regions de Kanto i Kansai i inclou a la ciutat de Nagoya juntament a les costes de l'oceà Pacífic i del Mar del Japó, i també el famós mont Fuji. La regió està dividida administrativament en les següents prefectures: Aichi, Fukui, Gifu, Ishikawa, Nagano, Niigata, Shizuoka, Toyama i Yamanashi. Chubu compta amb tres subregions principals: la regió de Tokai a la costa de l'oceà Pacífic, la regió de Hokuriku a la costa del Mar del Japó i la regió de Koshinetsu.

## Vegeu també

* Ultra Trail Mount Fuji
# Ajim

Ajim (àrab: أَجِيم, Ajīm o آجِيم, Ājīm) és una ciutat de la costa sud-oest de l'illa de Gerba, a la governació de Médenine, a Tunísia, enfront de Jorf (a uns 2.500 metres). Dos vaixells uneixen contínuament la ciutat amb el continent. El canal que la separa del continent és conegut com a canal d'Ajim (distància 2,5 km, profunditat 16 m). És probablement l'antiga Tipasa romana.
És capital de la delegació de Djerba Ajim, amb una població de 24.340 habitants (2004). El municipi té pràcticament la mateixa població, 24.166, però la ciutat estrictament en té uns quinze mil.

## Economia

Es tracta d'una ciutat completament turística. Antigament, es podien trobar polps i esponges a la venda quan la població era de menys de dos mil habitants, però avui dia té l'aspecte de qualsevol ciutat turística. A la rodalia, hi ha el palmeral més important de l'illa, però els seus dàtils són de mala qualitat a causa de la humitat del clima mediterrani.

## Patrimoni

A uns 3 km al nord, hi ha la casa d'Obi-Wan Kenobi del film La Guerra de les Galàxies; la cantina de la pel·lícula és just a la sortida de la ciutat, a la carretera, tot i que passa desapercebuda.

## Administració

Actua de capital de la municipalitat o baladiyya de Djerba Ajim, amb codi geogràfic 52 17 (ISO 3166-2:TN-12), de la qual constitueix unes de les dues circumscripcions o dàïres, amb codi 52 17 11.
També actua de capital de la delegació o mutamadiyya de Djerba Ajim, amb codi geogràfic 52 58, i dona noma a un dels seus sectors o imades (52 58 51).

## Referències

* ↑ المعهد الوطني للإحصاء [Institut Nacional d'Estadística] «المصنف الوطني لترميز الوحدات الإدارية» (en àrab i francès). [Publicacions de l'Institut Nacional d'Estadística]. المعهد الوطني للإحصاء [Institut Nacional d'Estadística] [Tunis], 01-12-2012, pàg. 159-160. ISSN: 1737-7838 [Consulta: 18 agost 2021].
* ↑ المعهد الوطني للإحصاء [Institut Nacional d'Estadística] «المصنف الوطني لترميز الوحدات الإدارية» (en àrab i francès). [Publicacions de l'Institut Nacional d'Estadística]. المعهد الوطني للإحصاء [Institut Nacional d'Estadística] [Tunis], 01-12-2012, pàg. 116-119. ISSN: 1737-7838 [Consulta: 18 agost 2021].
# Baix Tatra

El Baix Tatra o Tatras (en eslovac, Nízke Tatry; en hongarès, Alacsony Tátra) és una serralada al centre d'Eslovàquia. Es troba al sud de l'Alt Tatra, de la qual està separada per la vall del riu Váh. La vall formada pel riu Hron es troba al sud de la serralada del Baix Tatra. La cresta va en direcció oest-est i té uns 80 km de llarg.
El pas de Čertovica divideix la cadena en dues parts. Els punts més alts del Baix Tatra es troben en la seva part occidental. Ďumbier és la muntanya més alta amb 2.042 msnm. El seu veí el Chopok (2.024 m) és accessible via funitel o telecabina i és el lloc més visitat en el Baix Tatra pel fet de trobar-se al vell mig de l'estació d'esquí de Jasná. Altres pics en la part occidental inclouen el Dereši (2.004 m) i el Chabenec (1.955 m). El pic més alt en la part oriental és el Kráľova hoľa (1.946 m). Les millors perspectives en la part occidental són les de Vésľká Chochuľa, Salatín, Chabenec, Skalka, Chopok, Ďumbier, Siná, Poludnica i Bava.
Diverses zones de carst se situen en formacions de calcària i dolomita en les vores meridionals i septentrionals de la cresta principal, que està composta de granit i Gneis. Entre les moltes coves descobertes, la cova Bystrianska (Bystrianska jaskyňa), cova de les ratapinyades mortes (Jaskyňa mŕtvych netopierov), Demänovská jaskyňa Slobody, cova de gel Demänová (Demänovská ľadová jaskyňa) i cova Važecká (Važecká jaskyňa) estan obertes al públic. El canó més gran està sota Salatín a la vall de Ludrová prop de Ružomberok (7 coves - no obertes al públic), adequat pel barranquisme. La major cascada està sota Brankov prop de Ružomberok - Podsuchá (55 m d'alt), i es pot aconseguir per una sendera marcada de verd des de Podsuchá (20 min). El major llac glacial és Vrbické pleso a la vall de Demänovská dolina.
Les muntanyes estan densament cobertes de bosc i la seva rica fauna inclou ós, llop i linx nòrdic. Els prats alpins són l'hàbitat de l'isard del Tatra.

## Parc Nacional

La major part del Baix Tatra està protegit pel Parc Nacional dels Baixos Tatra (Národný park Nízke Tatry; NAPANT), establert el 1978. La zona del Parc Nacional és de 728 km² i la zona de protecció és d'1.102 km²; 1.830 km² junts.

## Turisme

El turisme és molt popular en el Tatra. Durant l'hivern hi ha diverses estacions d'esquí en el Baix Tatra, per exemple Jasná, Mýto pod Ďumbierom i Tále. No només són centres de senderisme i esquí de fons, sinó que a més Jasna és la més gran estació d'esquí d'Europa Central i se serveix de la propera ciutat turística de Liptovský Mikuláš. Liptovský Mikuláš també ofereix una sèrie d'activitats a l'estiu com el ràfting, caiac, bots en el llac, pesca, Tatralandia, un parc aquàtic d'aigües calentes i senderisme, etc. Hi ha hotels, restaurants i bars a la ciutat.

## Enllaços externs

* Parc Nacional del Baix Tatra a Slovakia.Travel
* Mapes de la part oriental del Baix Tatra Arxivat 2018-10-14 a Wayback Machine.
# Young Sherlock: The Mystery of the Manor House

Young Sherlock: The Mystery of the Manor House és una sèrie de televisió britànica sobre la joventut de Sherlock Holmes. Es compon de 8 capítols d'uns 25 minuts cadascun. Va ser produïda per ITV Granada, estrenada el 31 d'octubre del 1982 i finalitzada el 19 de desembre del mateix any. La direcció va anar a càrrec de Nicholas Ferguson, la producció de Pieter Rogers i el guió de Gerald Frow.
Malgrat que no hi va haver seqüela televisiva, Gerald Frow va escriure'n una de literària per a l'editorial Dragon Granada, comercialitzada el 1984 sota el títol Young Sherlock: The Adventure at Ferryman's Creek.

## Sinopsi

Sherlock Holmes, aleshores un mer estudiant de 17 anys, torna a cals pares perquè el centre on estudia ha tancat a causa d'una epidèmia de febre tifoide. Però quan arriba a la dita mansió, uns esdeveniments misteriosos el posen en alerta i en desperten el sentit de l'observació.

## Elenc

* Guy Henry com a Sherlock Holmes
* June Barry com la senyora Turnbull
* Tim Brierley com a John Whitney
* Donald Douglas com el coronel Turnbull
* Heather Chasen com a tia Rachel
* John Fraser com a oncle Gideon
* David Ryder-Futcher com a Doctor Sowerbutts
* Christopher Villiers com a Jasper Moran
* Lewis Fiander com a Ranjeet
* Eva Griffith com a Charity
* Jane Lowe com la senyora Cunliffe
* Zuleika Robson com a Charlotte

## Referències

* ↑ Barnes, Alan. Sherlock Holmes on Screen. Titan Books, 2011, p. 309–310. ISBN 9780857687760.
* ↑ «Young Sherlock: The Mystery of the Manor House» (en castellà). La Vanguardia. [Consulta: 21 octubre 2022].
* ↑ «Young Sherlock. Mystery of the manor house» (en anglès). North Texas Library Consortium. Arxivat de l'original el 21 d’octubre 2022. [Consulta: 21 octubre 2022].
* ↑ DeWaal, Ronald. The universal Sherlock Holmes, Volume 4. Metropolitan Toronto Reference Library, 1995, p. 1380. ISBN 9781896032092.
# Turó d'en Merlès

El Turó d'en Merlès és una muntanya de 417 metres que es troba entre els municipis de Sant Just Desvern, a la comarca del Baix Llobregat i de Barcelona, a la comarca del Barcelonès.

## Referències

* ↑ Altituds preses del Mapa Topogràfic de Catalunya 1:10.000 de l'Institut Cartogràfic de Catalunya
# Alexei Kostrikin

Alexei Kostrikin (rus: Алексей Иванович Кострикин) (Bolshoi Morets, 12 de febrer de 1929 - Moscou, 22 de setembre de 2000) va ser un matemàtic soviètic.

## Vida i Obra

Kostrikin va néixer en una família de camperols i va ser el 10è i últim fill dels seus pares. Va cursar els estudis primaris a l'escola del seu poble natal i els secundaris al centre regional. El 1947 va anar a la universitat Estatal de Saràtov. Després del tercer any, com a part d'un grup dels millors estudiants de la universitat, va ser enviat a Moscou, on va ser estudiant de la Facultat de Mecànica i Matemàtiques de la universitat Estatal de Moscou, en la qual es va graduar el 1952 i va obtenir el doctorat el 1956, sota la direcció d'Ígor Xafarévitx.
Des de 1956 fins al final de la seva vida, Kostrikin va treballar a la universitat Estatal de Moscou, arribant a ser cap del departament d'àlgebra superior i degà de la Facultat de Mecànica i Matemàtiques. També va treballar, simultàniament, a l'Institut Steklov de Matemàtiques. Va ser professor visitant a diferents universitats d'arreu del món com la universitat de Wisconsin o la universitat Yale.
Les principals àrees de recerca de Kostrikin van ser els grups finits, les àlgebres no associatives, l'àlgebra de Lie, la cohomologia, la teoria de grups i la teoria de la representació.
Kostrikin va ser autor de nombroses publicacions científiques i de diversos llibres de text molt utilitzats pels estudiants universitaris i traduïts a diversos idiomes.

## Referències

* ↑ Шафаревич, 2001, p. 2.
* ↑ Benkart, Gregory i Premet, 2009, p. x.
* ↑ Huang i Misra, 2007, p. xii.
* ↑ Махнев, 2009, p. 222.

## Bibliografia

* Benkart, Georgia; Gregory, Thomas; Premet, Alexander. The Recognition Theorem for Graded Lie Algebras in Prime Characteristic (en anglès). American Mathematical Society, 2009. ISBN 978-0-8218-4226-3.
* Huang, Yi-Zhi; Misra, Kailash C. Lie Algebras, Vertex Operator Algebras and Their Applications (en anglès). American Mathematical Society, 2007. ISBN 978-0-8218-3986-7.
* Махнев, А.А. «Школы-конференции по теории групп» (en rus). Труды Института математики и механики УрО РАН, Vol. 15, Num. 2, 2009, pàg. 222-225. ISSN: 0134-4889.
* Шафаревич, И.Р. «Воспоминания об Алексее Ивановиче Кострикине» (en rus). Математическое образование, Vol. 1(16), 2001, pàg. 2-7. ISSN: 1992-6138.

## Enllaços externs

* O'Connor, John J.; Robertson, Edmund F. «Alexei Kostrikin» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Козлова, В. В. «Кострикин Алексей Иванович» (en rus). Institut Steklov de Matemàtiques, 2009. [Consulta: 26 octubre 2023].
# Ciril IV

Ciril IV (en grec Κύριλλος Δ') va ser patriarca de Constantinoble de l'any 1711 al 1713.
Havia nascut a Mitilene, a l'illa de Lesbos. Era conegut per la seva erudició. Va ser metropolità de Cízic, i el 1709 va ser elegit patriarca de Constantinoble, però per la influència del Gran Visir va ser Atanasi V qui va ocupar la seu. Quan Atanasi va ser deposat va ocupar el tron del Patriarcat i va buscar formes de finançament per l'Església Ortodoxa. Es va negar a augmentar el pagament a la Sublim Porta, fins que es va veure obligat a dimitir. Va viure a Constantinoble fins a la seva mort l'any 1728. El 1718 havia participat en un Sínode a la capital.

## Referències

* ↑ «Κύριλλος Δ'» (en grec). Ecumenical Patriarchate of Constantinople. [Consulta: 8 agost 2023].
# Ursus thibetanus ussuricus

Ursus thibetanus ussuricus és una subespècie de l'os del Tibet (Ursus thibetanus). És la subespècie més grossa de l'os del Tibet. Es troba a Àsia: el sud de Sibèria, el nord-est de la Xina i la Península de Corea.

## Referències

* ↑ NCBI (anglès)
* ↑ Mammals of the Soviet Union. Vol.II Part 1a, Sirenia and Carnivora (Sea cows; Wolves and Bears), V.G Heptner i N.P Naumov editors, Science Publishers, Inc. Els Estats Units, 1998. ISBN 1886106819
* ↑ CITES (anglès)
* ↑ www.nic.funet.fi (anglès)
* ↑ Animal Pictures Archive Arxivat 2011-10-20 a Wayback Machine. (anglès)

## Bibliografia

* Wilson, D. E.; Reeder, D. M. (editors). Mammal Species of the World. A Taxonomic and Geographic Reference (en anglès). 2 volums. 3a edició. Baltimore: Johns Hopkins University Press, 2005. ISBN 978-0-8018-8221-0.